text: Blái Krossur Føroya aðalfundur 2020
text: #000000
text: Týskvøldið 6. oktobur hevði Blái Krossur Føroya aðalfund í Tabor á Toftum. Vanliga er fundurin í mars, men vegna korona varð hann útsettur.
  Byrjað var við sangi og síðani hevði Sverri Steinhólm formaður andakt. Hann segði millum annað, at tað er bara ein veruligur háttur at tæna Gudi uppá, tað er at tæna næstanum. Tað vit kallað “gudstænastur”, er meiri áfylling enn “guds-tænastur” tí sum sagt, er gudstænastan – at tæna næstanum.
  Tí kundi tað eisini kallast “næstatænasta” sum eisini er fólkaheilsuliga gagnlig og gevur innihald, meining í dagligdagin og leingir um lívið – sambært teimum kønu.
  Síðani tosaði hann um Jesusprofetiið frá Lukas 4,19.
text: #000001
text: Aðalskrivarin, Dakko Petersen, byrjaði við at takka øllum, sum gera eitt gott arbeiði fyri BK og fyri avhaldssakina. Síðani nevndi hann, at tíverri er tørvurin fyri hjálp frá BK vaksandi. Partur av arbeiðinum hjá Bláa Krossi verður fíggjað av almennum pengum, meðan restin verður fíggjað av sjálvbodnum. Hann nevndi, at Bláksossheimið hevur væl útbúgvið fólk, sum eisini er neyðugt fyri at veita bestu hjálpina.
  BK hevur, sum er, seks sølubúðir og tann sjeynda er ávegis. Ein er á Tvøroyri, tvær í Vágum, ein í Havn, tvær í Runavík og í novenber er ætlanin at læta eina búð upp í Klaksvík, har “Dals Varehus” var.
  Í búðunum gera tey umleið 350 sjálvbodnu eitt megnar arbeiði, sum hevur stóran týdning fyri BK, ja, búðirnar høvdu ikki verið gjørligar uttan tey sjálvbodnu.
  Dakko nevndi eisini arbeiðið hjá Dat-ung, sum er flutt úr Kongagøtu og Umsorganarheimið í Lynggøtu, sum skal umskipast til eitt “Útslúsingarheim” har fólk kunnu búgvað, sum hava verið í viðgerð og skulu út aftur í samfelagið.
  Skjólið hevur ikki verið nógv opið og arbeitt verður við tí, samstundis sum arbeitt verður við at flyta andaktirnar til kjallaran í Niels Finsensgøtu.
  “Øll hava rætt til góð barnaár” stríðist við tann fyribyrgjandi partin, sum er sera týðandi. Satsast má meiri uppá fyribyrging og upplýsing frammyvir, tí tað kostar 13 ferðir meiri at viðgera ein, sum er fallin, enn at upplýsa og fyribyrgja at fólk gerast alkoholikarar.
  “Liv lívið” var á ymiskum tiltøkum í 2019, men hevur verið virkið á sosialu miðlunum í summar, tí nærum øll tiltøk vóru avlýst. “Ný-Ný” seymistovan er tíverri ikki komin í gongd vegna korona.
text: #000003
text: Kristian Martin Petersen, sum leiddi aðalfundin, spurdi um tað vóru spurningar og onkur var.
  Síðani var granskoðaður roknskapur frá Spekt lagdur fram og var góðkendur. Yvirskot var, sum kom frá húsasøluni í Havn. Leiðslan væntar javnvág í roknskapin í ár, hóðast korona hevur órógvað.
text: #000004
text: So var val av landsnevndarlimum og allir tríggir, sum stóðu fyri vali, vóru afturvaldir.
  Eitt innkomið mál var á skrá. Landsnevndin fekk heimild at arbeiða víðari við málinum.
  Eftir tað endaði Dakko við bøn og sangurin: “Breið tínar náðiveingir” var sungin til seinast.
  Umleið 30 fólk vóru til aðalfundin.
text: #000005
text: Orð og myndir: Torleif Johannesen
text: #000006
text: Blái Krossur Føroya landsinnsavnan leygardagin
text: #000009
text: Vit nýta cookies á okkara síðu.
  Tú kanst lesa meira um nýtsluna av cookies og sløkkja tær á stillingunum
text: #000011
text: Tú kanst lesa meira um nýtsluna av cookies og sløkkja tær á stillingunum
text: #000013